da da da da da en id da da da da en en da da da nl da da da da da da da da da da da da da nl da da nl da da nl da da nl da da da da da da da da es en da nb en en da da de da de da da fr da da de da en en en de ro da de da en da da de da ca nl de
DEBAT: Udhulingen af udviklingsbistanden gør skade på de kommende generationer
Af Johanne Schmidt-Nielsen, generalsekretær i Red Barnet
Stop udhulingen af udviklingsbistanden, så vi kan koncentrere os om formålet med udviklingspolitikken: at fremme menneskerettigheder, bekæmpe fattigdom og sikre nødhjælp til klodens mest sårbare.
Det er Red Barnets hovedbudskab til folketingsvalget og debatten om, hvilket land Danmark skal være i verden. Selvfølgelig har vi ønsker til, hvad en ny regering skal prioritere i udviklingspolitikken - men vi er nødt til først at sikre, at pengene er der.
Lige nu finansierer Danmark sin klimabistand med penge fra udviklingsbistanden – selvom vi har skrevet under på, at klimabistanden skal være nye og ekstra penge. Vi kan ikke være bekendt på den måde at sende regningen for vores og øvrige vestlige landes CO2-udledninger videre til verdens fattigste og mest sårbare. Ifølge en analyse fra CARE betaler vi også kun halvdelen af den klimabistand, som vi burde for at leve op til internationale klimaaftaler. Det skal vi gøre bedre.
“Danmark er et lille land med stor indflydelse” har længe været det udenrigs- og udviklingspolitiske mantra, og det er sandt. Derfor er det så vigtigt, at Danmark lever op til sine forpligtelser og aftaler, så andre lande ikke bare peger på os, når de ikke selv leverer. En ny regering bør samtidig hæve udviklingsbistanden fra 0,7 til 1 procent. Det har vi råd til – selv som et lille land.
Danmark skal gøre sit for at forebygge klimaforandringernes ødelæggelser og sørge for, at udsatte lokalsamfund er bedst muligt forberedt på det, der vil ramme dem. Det bør stå øverst på den udviklingspolitiske dagsorden. Vi skal øge og sætte turbo på vores indsats, når det gælder klima-krisen - også fordi konsekvenserne af klimaforandringerne komplicerer eksisterende konflikter og skaber nye konflikter.
På grund af mangel på f.eks. vand og jord til afgrøder, og fordi oversvømmelser, tørke og orkaner tvinger mennesker til at flygte. Midt i alle kriser og konflikter står uskyldige børn, som skal kæmpe for deres overlevelse - og for deres fremtid. Vi skal tage ansvar for disse børn og sikre, at de har tag over hovedet, mad på bordet, kommer i skole og lever trygge børneliv. Så de har en ærlig chance for at overleve og imødegå og finde løsninger på de udfordringer, som klimaforandringer og konflikter alt andet lige vil blive ved med at skabe.
Danmark har også udhulet udviklingsbistanden ved at finansiere udgifter til flygtningemodtagelse i Danmark med udviklingsmidler. En helt forkert beslutning, som vi og utallige andre organisationer længe har råbt op om. Da krigen brød ud i Ukraine i foråret, og børn og voksne måtte flygte, besluttede regeringen at finansiere modtagelsen af mennesker på flugt fra Ukraine med midler fra udviklingsbistanden. Bistandskroner skal selvfølgelig ikke bruges i Danmark.
Selvfølgelig skal vi hjælpe Ukraine – nu, og når landet skal genopbygges. Men et dansk bidrag til Ukraine må ikke tages fra verdens mest sårbare. Udviklingsbistanden skal bruges på de utallige fattige og skrøbelige lande, og de mennesker som lever her, og som år efter år har hårdt brug for støtten.
452 millioner børn – hvert sjette barn i verden - lever i områder præget af krig og konflikt. Afghanistan er kastet ud i en dyb humanitær krise med enorme krænkelser af børns rettigheder og tab af liv. Krigen i Syrien har været i gang i over et årti, og i Sahel-regionen i Afrika slås forskellige grupper for kontrol og ressourcer. Ingen af delene er børnenes skyld. Men de betaler prisen. Disse uroplagede lande må nu oveni tackle den værste globale fødevarekrise i årtier - accelereret af krigen i Ukraine. Millioner af børn sulter og i fare for at dø af akut underernæring. Hungersnøden truer i horisonten.
Det er vores håb, at tiden er kommet til at befri udviklingsbistanden fra det indenrigspolitiske regnskab. Udviklingspolitikken skal tilbage på sporet, så vi kan tage ansvar for de kommende generationer.
Debatindlægget er bragt i Altinget fredag den 19. august 2022
DEBAT: Antallet af børn uden skolegang vokser, men Danmarks bistand er blevet lavere siden 2020
Der er sket en tredobling af børn og unge i kriseområder, som slet ikke eller i begrænset omfang har adgang til uddannelse. Trods flere kriser er den danske bistand lavere end gennemsnittet i perioden 2017-2020. Red Barnet opfordrer derfor regeringen til at øge den økonomiske støtte.
DEBAT: De fattigste børnefamilier taber mest, når inflationen stiger
Mange børnefamilier lider under den højeste inflation i 40 år. Regeringens løsning er inflationshjælp. Det er ikke nok. Vi skal løfte de fattigste familier og lave en handleplan mod børnefattigdom.
DEBAT: Vi har igen fejlet i Somalia – og nu sulter børn ihjel
Det er en politisk falliterklæring, at vi nu igen står over for en hungersnød i Somalia. Det internationale samfund er blevet advaret adskillige gange i løbet af de seneste års omfattende tørke på Afrikas Horn. Man har vidst, hvad der skulle gøres for at forhindre en sultkatastrofe, men alligevel har man siddet på hænderne, og det koster nu børn livet. Hver eneste dag.
DEBAT: Verdens ledere har et hamrende alvorligt udestående, når de mødes i New York
Situationen i Afrikas Horn er alvorlig – millioner sulter, og tørke afskærer børn og unge fra at komme i skole. Udviklingen risikerer at blive meget værre, hvis ikke verdens ledere vågner op og hurtigst muligt vedtager de nødvendige klima- og bistandspolitikker.
Støt fast og gør en verden til forskel!